钦定古今图书集成/方舆汇编/职方典/第1197卷 > 《松滋儒学记》胡瑗
## 钦定古今图书集成/方舆汇编/职方典/第1197卷 > 《松滋儒学记》胡瑗

致天下之治者在人材，成天下之材者在教化，职教
化者在师儒。弘教化而致之民者在郡邑之任，而教
化之所本者在学校。学校之兴，莫过于三代，而三代
之兴莫过于周。大司徒以六德、六行、六艺教万民而
宾兴之，纠其有言异者诛，行异者禁。其所言者皆《法
言》，所行者皆德行。四海之远，万民之众，若符节之合，
影响之随，教化明于上而风俗成于下也。故其材之
成也，大则可以论道经邦，小可以作而行事，其出也
可以长，其入也可以弟。无他，盖本于学校之教而已
矣。三代而下，言治者称汉、唐，然未知先王教化之意，
而人自为学。汉之士则党同门，妒道真。唐之文则天宝之风尚党，大历之风尚浮，贞元之“风尚荡，元和之
风尚怪”，则于教化固可知矣。国初承五代之乱，祖宗
留意庠序之事，而士犹弊于俗学。神考聪明睿智，慨
然思革其弊，于是新太学，立三舍，订经义，立师儒，而
天下学者知所从。哲宗因之，外至郡邑，率令立学，选
贡士，诸路使者提其事而督察之。由是淫辞息，诐行
消，上下相勉，兴起于善，而大道之文，炳然与三代同
风矣。松滋之为邑，在江陵之西，其民淳而易化。旧有
学舍，湫隘尢甚。邑大尹临川邹君，明敏好学，有乐英
才教育之意。诏下兴学，竭力营之，殿宇弘壮，为二堂，
曰“笃讲”，曰议道堂。分四斋，为屋三十馀楹，而又面学
凿池，构亭其中。前为厅以讲射，名其亭曰“观德。”凡俎
豆之事，在古制之所有者，无一不具弦诵之声。诸生
乐然从之。愚将见人材之成以副国家之用者，继踵
而出矣。诸生求记，遂以为书。